To nordjyske restauranter har fået en Michelin-stjerne, da de eftertragtede stjerner mandag blev delt ud i den finske by Turku. Der er tale om Villa Vest i Lønstrup og Tri i Agger. Det er første gang nogensinde, at nordjyske restauranter er kommet med i Michelins eftertragtede guide. - Et besøg på denne restaurant lover en slående udsigt fra dens beliggenhed ved klinten sammen med fremragende retter, skriver Michelin-guiden om Villa Vest. Om Tri i Agger lyder det: - Der er en historie bag hver ret i denne mindeværdige træ- og glasstruktur i en dansk kystby. Vigtigt for turismen Organisationen Dansk Erhverv glæder sig over, at seks danske restauranter for første gang fik en Michelin-stjerne. - Danmark er nået op i en ny liga på den globale madscene, og her kan Danmark tilbyde alt fra den gastronomiske superoplevelse til den klassiske hotdog og alt derimellem. Det samlede fokus på kvalitet, lokale fødevarer og madoplevelser er med til at tiltrække turister til Danmark, der søger den unikke smagsoplevelse. - Det er ikke kun fantastisk for restauranterne, men også  for resten af landets turisme- og oplevelsesindustri, siger Lasse Fridberg Bilstrup, chefkonsulent for turisme, oplevelse og kultur i Dansk Erhverv.

Opsummering:
Villa Vest i Lønstrup og Tri i Agger satte Nordjylland på det gastronomiske verdenskort.